FI Euroopan unionin virallinen lehti CE 78/44

(2004/C 78 E/0042)

KIRJALLINEN KYSYMYS E-1688/03

esittäjä(t): Anders Wijkman (PPE-DE) komissiolle

(21. toukokuuta 2003)

Aihe: Ladia Galaskan tieverkon rakentaminen Acehissa (Indonesia)

Leuserin ekosysteemialue sodasta kärsivässä Acehin maakunnassa Indonesiassa on tunnettu luontonsa biologisesta monimuotoisuudesta, jonka ansiosta se on yksi maailman tärkeimmistä suojelualueista ja joka tukee sen ympärillä asuvan yli neljän miljoonan ihmisen kestävän kehityksen mukaista elämää. Euroopan unioni on vuosien ajan tukenut suojelupyrkimyksiä, viime aikoina etenkin Leuserin kehitysohjelman puitteissa. EU:n maakohtainen strategia Indonesialle vuosiksi 2002—2006 asettaa etusijalle hyvän hallinnon ja luonnonvarojen suojelun sekä kestävän kehityksen mukaisen hoidon.

Acehin hallitus haluaa rakentaa Ladia Galaskaksi kutsutun laajan tieverkon Leuserin ekosysteemin halki. Tämä johtaisi alueen vähittäiseen tuhoutumiseen, koska laittomat hakkuut ja uhanalaisten lajien salametsästys helpottuisivat ja alueen tulviminen olisi vääjäämätön kehitys, kuten viimeaikaiset kokemukset ovat osoittaneet. Tiehanke ei ole läpäissyt oikeudenmukaista, objektiivista ja kattavaa ympäristövaikutusten arviointiprosessia, ja hanke rikkoo lukuisia ympäristölakeja ja -asetuksia.

Vaikka Indonesian presidentti Megawati Sukarnoputria onkin määrännyt tiehankkeen uudelleen tarkasteltavaksi, taistelu Leuserin ekosysteemin suojelusta on pahasti kesken.

1. Kun otetaan huomioon EU:n investoinnit alueeseen, EU:n strategiset prioriteetit Indonesiassa ja EU:n Göteborgissa esittämä sitoumus biologisen monimuotoisuuden katoamisen pysäyttämiseksi, voisiko komissio ilmoittaa, mitä se aikoo tehdä Ladia Galaskan tieverkon rakentamisen estämiseksi?

2. Koska komissio on sitoutunut ympäristönäkökohtien sisällyttämiseen politiikkansa kaikille aloille, voisiko se vakuuttaa, ettei Leuserin ekosysteemiä vahingoittaville hankkeille anneta rahoitusta?

3. Aikooko komissio käyttää vaikutusvaltaansa Indonesian hallituksen, Acehin maakunnan hallituksen ja paikallisten alueviranomaisten suhteen, jotta infrastruktuurihankkeita koskevaa lainsäädäntöä noudatettaisiin?

Chris Pattenin komission puolesta antama vastaus

(20. kesäkuuta 2003)

Komissio on hyvin tietoinen Acehissa sijaitsevan Leuserin alueen ekologisesta merkityksestä ja on siksi tukenut alueen suojelemista ”Leuser Development Programme” -ohjelman kautta (yhteisön antama tuki on 31 000 000 euroa).

Komissio on myös kannustanut ja tukenut ”Leuser International Foundation” -säätiön (LIF) perustamista ja omavaraisuutta, joka on ratkaiseva mekanismi, kun halutaan pitkällä aikavälillä varmistaa Leuserin ekosysteemin kestävä suojelu. LIF sai oikeuden vastata Leuserin ekosysteemin säilyttämisen hallinnosta seitsemän vuoden ajan vuonna 1995 annetulla ministeriön säädöksellä nro 227. Sitä vahvistettiin vuonna 1998 presidentin säädöksellä nro 33, jossa oikeutta jatkettiin kolmeenkymmeneen vuoteen. Yhteisön Leuser International Foundation -säätiölle antama tuki auttaa hallitusta sen pyrkimyksissä varmistaa, että nykyisiä Leuserin ekosysteemin säilyttämiseen tarkoitettuja suojelulakeja sovelletaan asianmukaisella tavalla.

Komissio on tietoinen tieverkon rakentamisen ympäristöä heikentävistä vaikutuksista ja rakentamisesta johtuvien hakkuiden vaikutuksista herkkään ekosysteemiin, kuten myös mahdollisista haittavaikutuksilta pitkän aikavälin kestävään talouskasvuun ja yhteiskunnalliseen kehitykseen, joita Leuserin ekosysteemillä yritetään tukea. Komissio on tietoinen myös hankkeen mahdollisista haittavaikutuksista alueen luonnon monimuotoisuuteen.

Estääkseen ympäristötuhot ja taloudelliset menetykset Leuser Development Programme -ohjelma ja LIF ovat aktiivisesti tuoneet asiaa esille Acehin hallinnolle, piirihallinnolle ja rahoitusta antavalle yhteisölle sekä keskushallinnolle, jotta tiehankesuunnitelmia harkittaisiin tarkemmin ja jotta kaikkein kiistanalaisimmat suunnitelmat jopa peruttaisiin kokonaan.

Komission lähetystä toteutti tästä aiheesta toimintasuunnitelman, johon kuului useita kokouksia eri alojen ministerien kanssa. Kokouksissa haluttiin tuoda esille yhteisön näkemys Ladia Galaskan tilanteesta ja selvittää mahdollisia yhteisiä vaihtoehtoja hankkeelle.

Kun lisäksi otetaan huomioon vakavat vahingot, joita alueelle rakennettava maantieverkosto aiheuttaisi, komissio on tukenut kiitoradan rakentamista Kutacaneen. Aceh Tenggaran hallinnossa sitä harkitaan vaihtoehtona menetetyille eduille, jos tieverkoston rakentaminen Leuserin ekosysteemialueen läpi jää toteutumatta. Kutacaneen rakennettavaan kiitorataan annettava tuki perustuu teknisesti, laillisesti ja taloudellisesti sekä ympäristön kannalta järkeville ennakkoehdoille.

Komissio pyrkii varmistamaan, että sen vastuulla olevaa rahoitusta ei käytetä infrastruktuurihankkeisiin, jotka uhkaavat vahingoittaa Leuserin ekosysteemiä.